
[bookmark: TextBodyBegin]Euroopan parlamentti, joka
–	ottaa huomioon Alvise Pérezin (Luis Pérez Fernandezin) koskemattomuuden pidättämistä koskevan pyynnön, jonka toimitti Espanjan korkein oikeus 31. lokakuuta 2025 päivätyllä kirjeellä häntä vastaan aloitettavassa rikosoikeudellisessa menettelyssä ja josta ilmoitettiin täysistunnossa 12. marraskuuta 2025,
–	ottaa huomioon, että Alvise Pérezin katsotaan luopuneen oikeudestaan tulla kuulluksi työjärjestyksen 9 artiklan 6 kohdan mukaisesti,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot[footnoteRef:1], [1:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.] 

–	ottaa huomioon Espanjan perustuslain 71 §:n 1 ja 2 momentin,
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0129/2026),
[bookmark: _Hlk222405545]A.	ottaa huomioon, että Espanjan korkeimman oikeuden presidentti pyysi 31. lokakuuta 2025 päivätyllä kirjeellä Espanjasta valitun Euroopan parlamentin jäsenen Alvise Pérezin koskemattomuuden pidättämistä vuonna 2024 tehtyihin väitettyihin rikoksiin liittyen;
B.	ottaa huomioon, että pyynnössä todetaan, että Alvise Pérezin väitetään pitäneen 7. huhtikuuta ja 27. toukokuuta 2024 välisenä aikana yllä yhteyksiä luonnollisten henkilöiden ja oikeushenkilöiden puolesta toimivaan neuvonantajaan saadakseen taloudellisia etuja verosuunnittelumekanismien avulla ja luodakseen ”salkun”, jonka tarkoituksena on kerätä varoja hänen perustamansa ”Se Acabó La Fiesta” -puolueen vaalikampanjan rahoittamiseksi; ottaa huomioon, että pyynnön mukaan tämän ”salkun” perustanut neuvonantaja olisi maksanut Alvise Pérezille 100 000 euron ennakkomaksun kyseisen poliittisen puolueen hyväksi Euroopan parlamentin vaaleja varten; ottaa huomioon, että väitetyt tosiseikat saattavat olla Espanjan rikoslain 304 a §:n 1 momentissa tarkoitettuja poliittisen puolueen laitonta rahoitusta koskevia rikoksia ja 19. kesäkuuta 1985 annetun, Espanjan yleistä vaalijärjestelmää koskevan orgaanisen lain nro 5/1985 149 §:n 1 momentissa tarkoitettu vaalirikos; ottaa huomioon, että tutkintamenettely käynnistettiin 20. syyskuuta 2024 annetulla määräyksellä;
C.	ottaa huomioon, että Alvise Pérez valittiin Euroopan parlamenttiin kesäkuussa 2024 pidetyissä Euroopan parlamentin vaaleissa, joten hän ei ollut Euroopan parlamentin jäsen väitettyjen rikosten tekohetkellä;
D.	toteaa, että väitetyt rikokset eivät ole Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitettuja Alvise Pérezin tehtäviään hoitaessaan ilmaisemia mielipiteitä tai äänestyksiä eikä niiden johdosta esitetty Alvise Pérezin koskemattomuuden pidättämistä koskeva pyyntö siten liity tällaiseen mielipiteeseen tai äänestykseen;
E.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan ensimmäisen kohdan a alakohdassa määrätään, että Euroopan parlamentin jäsenillä on sen istuntojen ajan oman jäsenvaltionsa alueella kansanedustajille myönnetty koskemattomuus;
F.	ottaa huomioon, että Espanjan perustuslain 71 §:n 1 ja 2 momentissa säädetään seuraavaa:
”1.	Edustajainhuoneen ja senaatin jäsenillä on koskemattomuus tehtäviään hoitaessaan ilmaisemiensa mielipiteiden osalta.
2.	Edustajainhuoneen ja senaatin jäsenillä on koskemattomuus myös toimikautensa aikana, ja heidät voidaan pidättää vain, jos heidät tavataan itse teosta. Heihin ei voida kohdistaa esitutkintaa eikä heitä voida asettaa syytteeseen ilman Espanjan parlamentin sen kamarin, jonka jäseniä he ovat, etukäteen antamaa suostumusta.”;
[bookmark: _Hlk222405989]G.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 määrätyn parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
H.	ottaa huomioon, että työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
I.	ottaa huomioon, että tässä tapauksessa parlamentti ei löytänyt todisteita fumus persecutionis -tilanteesta eli ei vaikuta siltä, että kyseisen oikeusmenettelyn tarkoituksena olisi vahingoittaa Alvise Pérezin poliittista toimintaa Euroopan parlamentin jäsenenä ja siten parlamentin riippumattomuutta;
J.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:2]; [2:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

1.	päättää pidättää Alvise Pérezin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Espanjan toimivaltaisille viranomaisille ja Alvise Pérezille.

